ტანჯავური
ტანჯავური (ინგლ. Thanjavur; ასევე ცნობილი როგორც ტანჯაი; ყოფილი ტანჯორი) ― ქალაქი ინდოეთის შტატ ტამილნადუში. ტანჯავური სიდიდით მე-11 ქალაქია ტამილნადუში. იგი სამხრეთ ინდოეთში რელიგიური, ხელოვნებისა და არქიტექტურის მნიშვნელოვანი ცენტრია. ჩოლის მონასტრების დიდი ნაწილი, რომლებიც იუნესკოს მსოფლიო მემკვიდრეობის ძეგლთა ნუსხაშია შეტანილი, ტანჯავურში ან მის ირგვლივ მდებარეობს. მათ შორის ყველაზე მნიშვნელოვანია ბრიჰადეესვარის ტაძარი, რომელიც ქალაქის ცენტრში მდებარეობს და ჩოლის იმპერატორმა, რაჯარაჯა I-მა ააგო. ქალაქში გავრცელებულია ტანჯავურის მხატვრობა, რომელიც რეგიონის უნიკალურ სამხატვრო სტილს წარმოადგენს. ქალაქი ტანჯავურის რაიონის შტაბია. იგი მნიშვნელოვანი სასოფლო-სამეურნეო ცენტრია. მდებარეობს კავერის დელტაში და ცნობილია როგორც ტამილნადუს ბრინჯის თასი. ქალაქი მუნიციპალური კორპორაციის სახით ადმინისტრირდება, რომლის ფართობიც 128.02 კმ²-ია. 2011 წლის მონაცემებით, მუნიციპალური კორპორაციის მოსახლეობა 290 720 ადამიანს შეადგენს. უახლოესი აეროპორტი ტირუჩირაპალის საერთაშორისო აეროპორტია, რომელიც ქაალქიდან 59.6 კმ-ის დაშორებით მდებარეობს. უახლოესი პორტია კარაიკალი, რომელიც ტანჯავურიდან 94 კმ-ითაა დაშორებული. ქალაქის აყვავების ხანა ჩოლას იმპერიის პერიოდს ემთხვევა, როდესაც ის იმპერიის დედაქალაქის ფუნქციას ასრულებდა. ჩოლის დინასტიის დაცემის შემდეგ ქალაქს სხვადასხვა დინასტია მართავდა, მათ შორის: მუთარაიარის დინასტია, პანდიაები, ვიჯაიანაგარის იმპერია, მადურაის ნაიაკები, ტანჯავურის ნაიაკები, ტანჯავურის მარათები. მოგვიანებით ტანჯავური ბრიტანეთის ინდოეთის შემადგენლობაში შედიოდა. 1947 წლიდან დამოუკიდებელი ინდოეთის ნაწილია.